text: Allinge Kapel
  
  publiceret: 2023-08-22 10:04:14+02:00
  Allinge Kapel ligger på annekskirkegården til Allinge Kirke. Da kirkegården i byen ikke kunne udvides, anlagde man i 1864 en ny vest for byen. Annekskirkegården er i dag omkranset af den nyere by.
  Annekskirkegården er omgivet af en mur af tilhuggede granitsten. Den har flere indgange, men hovedindgangen med køreport ligger mod Pilegade syd for kapellet.
  Nord for kirken står en fritstående klokkestabel.
  Kirken er opført som ligkapel i 1907, og den er tegnet af arkitekt Jens Christian Kofoed. Allinge Kapel består af et skib og en tilbygning, der er formet som et lidt smallere kor, der dog ikke er en del af kirkerummet. Hele bygningen er i rød, blank mur, og den har røde tegltage.
  Indgangsportalen ligger dybt i den sydvendte gavl, og ovenover er et pudset kors i et rundt felt. Den nordvendte tilbygning har to hvidmalede porte i gavlen. Over skibets ellers prunkløse gavle prydes taget af et muret kors mod syd og en skorsten mod nord.
  Fagene og hjørnerne er markeret med svagt fremspringende murpiller, såkaldte lisener. Under taget løber gesimser med dekorative skifter, mønstermurværk og på langmurene langbuede friser med pudset grund. Kirken har rundbuede murstik over vinduerne med blyindfattede ruder.
  I det indre bærer rummet præg af de usmykkede, pudsede vægge holdt i hvidt og det horisontale bjælkeloft, hvor bjælkerne er fremhævet i rødt på bræddernes hvide baggrund. Indenfor indgangen er der et vindfang. Mod nord, hvor der almindeligvis ville være en korbue ind til koret, er en rundbuet niche markeret med en bred, brunmalet rundbue.
  Inventaret fremtræder enkelt og roligt, hvilket angiveligt skyldes kirkens oprindelige formål som ligkapel.
  Alteret i mordgavlens rundbuede niche udgøres af en smal skranke i lyst træ. Det har fem udekorerede felter. Over alteret hænger et enkelt trækors, som er fremhævet med baggrundslys.
  Til venstre for alteret, dvs. mod nord, står en døbefont i granit, mens der på højre side står en pult, der gør det ud for prædikestol. Kirkebænkene er åbne og gråmalede, og i midtergangen står en plint til anbringelse af en ligkiste.